শরীরী খাঁজ-ভাঁজের মোহে আচ্ছন্ন পৃথিবীর বড় একটা অংশ, সেই শরীরের মালকিনেরই নাকি নিজের শরীরটা পছন্দের ছিল না! ‘কার্ভস’ নিয়ে মোটেই খুশি ছিলেন না জেনিফার লোপেজ। কী কাণ্ড বলুন তো! ‘‘কী জানেন তো, অন্যদের সঙ্গে নিজের শরীরের তুলনা না করে থাকা যায় না! আমি তো নিজেকে নিয়ে রীতিমতো লজ্জিত ছিলাম! ভাবতাম, আমি তো রোগাই নই,’’ বলেছেন জেনি। পরে নাকি ধীরে ধীরে বুঝতে পারেন, স্বাস্থ্যবতী হওয়া এবং তা নিয়ে গর্ববোধ করার মানেই বিশেষ কোনও ধরনের বডি টাইপের অধিকারী হওয়া নয়। ‘‘সবটাই নিজের নিজের ব্যাপার। নিজেকে সুন্দর ভাবাও একটা অ্যাটিটিউড কিন্তু,’’ বলেছেন গায়িকা।
চুল-কালাম
নিলামে উঠছে প্রয়াত সংগীতশিল্পী ডেভিড বোওয়ি’র চুল। কী করে এই চুল পাওয়া গিয়েছে, সে গল্প বেশ মুখরোচকই বটে। মাদাম ত্যুসো’র এক পরচুলা-শিল্পী বোওয়ির চুলের গোছা সংগ্রহ করেছিলেন ১৯৮৩ সালে। ওয়েন্ডি ফেরিয়ার নামে ওই উইগ-মেকার চেয়েছিলেন বোওয়ির নিখুঁত একটা মোমমূর্তি তৈরি করতে। এতদিন ধরে সেই চুলের গোছা অক্ষত রয়েছে ওয়েন্ডির কাছে। সেটাই নিলামে উঠছে। নিলামকারীরা তো বলেই দিয়েছেন, এত চুল নিলাম করেছেন কিন্তু কোনওদিন বোওয়ির চুল নিলাম করবেন ভাবেননি! তাঁদের আশা, ভাল দামেই বিকোবে রকস্টারের চুল। রেকর্ডের অপেক্ষায় তাঁরা। দেখা যাক কোন ভক্তের কপালে এই চুল নাচছে!
নতুন প্রিন্স
সদ্য প্রয়াত গায়ক প্রিন্সের না-শোনা কিছু গান রিলিজ করার কথা ভাবছেন তাঁর ম্যানেজার। এ মাসে ৫৮ বছরে পড়তেন প্রিন্স। কিন্তু তার আগেই চলে গেলেন এই জনপ্রিয় তারকা। প্রিন্সের দীর্ঘদিনের সঙ্গী এল লন্ডেল ম্যাকমিলান। তিনি প্রিন্সের ম্যানেজার এবং আইনি পরামর্শদাতা ছিলেন। এখন তিনিই প্রিন্সের যাবতীয় গানবাজনার সম্পত্তি রক্ষার দায়িত্বে। প্রিন্সের গানের আলমারিতে এখনও কত-শত দারুণ কম্পোজিশন রয়েছে। সেগুলোর একটা ব্রডওয়ে প্রজেক্ট হলে ক্ষতি কী!